Lego afliver Mindstorms robotterne

Med udgangen af i år er det slut med robotserien Lego Mindstorms. Det meddeler Billund-firmaet. Dermed slutter en epoke, der har varet knapt 25 år – det første Mindstorms-sæt kom på hylderne i 1998. Lego skriver:

“Siden lanceringen i september 1998 har Lego Mindstorms været en af kerne-“Build & Code”-oplevelserne i virksomhedens portefølje. Men nu har vi besluttet at fokusere vores ressourcer og fremtidsplaner ved at omdirigere vores Robot Inventor-team og deres ekspertise til andre områder af virksomheden.”

Helt konkret forsvinder de tre eksisterende fysiske byggesæt fra salgshylderne med udgangen af 2022. De digitale platforme – såsom Lego Mindstorms Robot Inventor App – vil forblive i live indtil udgangen af 2024.

Det seneste Mindstorms-byggesæt kom på markedet for to år siden. Det var den tredje inkarnation af serien.

Teknologien vil dog ikke forsvinde helt. Både hub, motor og sensorer lever videre i Lego Education Spike Prime-sættet.

“Vi har stadig stærk tro på Build & Code-konceptet og vil fortsætte med at støtte det gennem platforme som Spike Prime, og vi fortsætter med at holde fast i varemærket og vurdere vores fremtidsplaner sammen med Lego Education.”

Lego afliver Mindstorms robotterne